Legutóbbi rendezésem **Tamási Áron Tündöklő Jeromos** című, 1936-ban Kolozsváron írt színművének színpadra vitele volt. Azért esett erre a darabra a választásom, mert a szerző drámai költészete itt még bátor társadalmi mondanivalót is megszólaltat. Egy egész közösség reményeit, keserűségét idézi fel. Elmondtam színészeimnek, hogy olyan előadást szeretnék velük együtt létrehozni, amelyben sütnek a fojtott indulatok, érzések, és amelynek igazi főszereplője a nép.

Első olvasópróbánkon átbeszéltük, kik a darab főszereplői. Egyetértettünk abban, hogy a címszereplőn kívül további két férfi szereplő: Sáska Mihály és Bajna Gábor. Jeromosról elmondtam, hogy politikai agitátorként érkezik a kis erdélyi faluba, megszédíti az ott lakókat ezer forint ígéretével, amiért ő állítólag semmit nem kér cserébe. A kocsmáros Sáska Mihály lesz az ő bizalmi embere. Minden jól is alakul mindaddig, amíg a falu megbecsült tagja, Bajna Gábor fel nem szólal a becsület nevében. Így végre felnyílik a falusiak szeme, és a darab kulcsjelenetében a főszereplő, aki időközben Tündöklő Jeromosnak kezdte nevezni magát, „erős kénszagot hátrahagyva” menekülni kényszerült.

Kifejeztem azt a szándékomat is, hogy a darab erőteljes költői világát a zene fogja szervesen kiegészíteni, valamint azt is, hogy a néptáncnak és a koreográfiának kiemelkedően fontos szerepet szánok.

A színpadképet illetően elmondtam, hogy olyan atmoszférát szeretnék teremteni, amelyben megjelenik egy kis erdélyi falu az advent időszakában, amikor az emberek kétféle szempontból is a Messiásra várnak: vallási és politikai értelemben is. Ez utóbbi Messiásnak Jeromos ígérkezik, de a darab végére kiderül róla, hogy nemhogy a Megváltó lenne, hanem egyenesen maga az ördög.

A jelmezeket illetően elmondtam a szereplőknek, hogy autentikus erdélyi viseletben fognak játszani, ennek illusztrálására be is mutattam nekik egy tipikus székely női ruházatot, ami egy rokolyából és mellényből álló kétrészes felsőruházat volt. A harangaljú rokolyához gyolcsból készült kötényt hordanak. Az egész viselethez gyöngy nyakék és csizma is tartozik. A lányok hajviselete szalagos két ágra font hajfonat. A férfiak fehér posztónadrágot, fehér gyolcsinget, fekete mellényt és fekete csizmát, valamint kalapot fognak viselni.

Az olvasópróba óta javában zajlik a próbafolyamat, melynek eredményeként reményeim szerint nagysikerű bemutatónk lesz.